《次韵答徐翼之画木石 其一》
宋代·苏过

轩裳定浮云，于人竟何得。不如饱诗书，颇似勤播植。

丰凶纵有时，穮蓑无倦色。会须酬高廪，何用遽枉尺。

我观徐夫子，六艺自警饬。肯回少年驾，闭户志匪石。

弹冠岂不好，恐遂林泉隔。一朝堕世网，顿判云间翮。

曲高和自寡，得丧相什伯。愿子保岁寒，功名当远索。

俯首簿书间，聊将逃遣谪。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。